**Através Editora** é un selo editorial pertencente á Associaçom Galega da Língua (AGAL), que desde o ano 2010 substitúe a AGAL-Editora.

Características
---------------

O propósito é amparar a produción literaria no reintegracionismo e tentar abrir camiño da literatura galega á lusofonía. As antigas coleccións *Criaçom*, *Universalia* e *Clássicos* viraron *Através das Letras*, *Através das Ideias* e *Através de Nós*, respectivamente. Creouse, ademais, unha nova colección, *Através da Língua*.

Coleccións
----------

**Através das Letras** é unha sección centrada nas obras de creación narrativa e poética. Nos últimos anos son varias as obras literarias e autores que desde estes parámetros tiveron unha certa repercusión no panorama literario galego. O obxectivo é amplificar esta vía en Galiza e potencializala no mercado portugués. Nesta colección están as obras *Noente Paradise. Poemas e canções* de Ugia Pedreira, *Animais*, de Séchu Sende, *Vicentinho e as Árvores da Paz* de Touporroutou, *Poemas no Faiado. Antologia de poesia lusófona para crianças*, *Abraço de Ferro* de Carlos Santiago, *Adelaida* de Artur Alonso, *Nântia e a cabrita d'ouro* de Concha Rousia, *A noiva e o navio* de Susana Sánchez Arins, *Mordida* de Eugénio Outeiro, *Janela Aberta* de José Alberte Corral, *Sete ch'iens a um posso* de Sílvia Capom, *Outra Vida* de Mário Herrero Valeiro, *O crânio de Castelao* (varios autores) e *Prédios* de Thalámas Salamatu.

**Através das Ideias** acolle ensaios non centrados nunha temática lingüística. Combina obras orixinais con traducións que non estean a chegar ao mercado portugués e/ou que a Galiza só chegan en castelán, como ensaios sobre a temática nacional, que teñen grande importancia en España, e inclusive en Europa, mais que pasan bastante desapercibidos no mercado portugués. Nesta colección están as obras *Parecia não pisar o chão* de Carlos Taibo, *Emigrantes, exilados e perseguidos. A comunidade portuguesa en Galiza (1890-1940)* de Dionisio Pereira, *Politicamente incorreta. Ensaios para um tempo de pressas* de Teresa Moure, *Livros que nom lê ninguém. Poesia, movimentos sociais e antagonismo político na Galiza* de Isaac Lourido e *O pequeno é grande. A agricultura familiar como alternativa: O caso galego* de Xoán Carlos Carreira Pérez e Emilio V. Carral Vilariño.

**Através de Nós** está centrada na publicación de obras clásicas das letras galegas mais tamén libros de temática galega, que axuden a percibir como é -e por que é así- a Galiza de hoxe. Estes últimos son ensaios divulgadores centrados en temáticas moi diversas, como a historia, xeografía, antropoloxía ou economía. Estas obras son *Sempre em Galiza* de Alfonso Daniel Rodríguez Castelao, *Bandeiras da Galiza* de José Manuel Barbosa, *Carvalho Calero ATUAL* de Ricardo Carvalho Calero e varios autores, *PGL 10. A nossa língua na rede, a nossa língua no mundo*, *Conversas com Isaac Alonso Estraviz* de Bernardo Penabade, *Valle-Inclán lusófilo: documentos (1900-1936)* de Rosário Mascato, *DdoOLeR (2007-2014). 8 anos celebrando o Dia da toalha na Galiza*, e *Galiza, um povo sentimental? Género, política e cultura no imaginário nacional galego* de Helena Miguélez-Carballeira.

**Através da Língua** é a nova colección integrante da *Através Editora* que non ten antecedente directo nas antigas coleccións da AGAL Editora. A produción galega en temática lingüística ou sociolingüística é enorme.

Tamén están nesta colección as seguintes obras:

* *Por um galego extenso e útil*, da Comissom Linguística da AGAL
* *Do Ñ para o NH*, de Valentim R. Fagim
* *Manual de galego científico*, de Carlos Garrido e Carlos Riera
* *101 falares com jeito*, de Fernando V. Corredoira
* *Guerra de Grafias. Conflito de elites", de Mário Herrero Valeiro*
* *O galego é uma oportunidade*, de Valentim R. Fagim e José Ramom Pichel
* *O modelo lexical galego*, da Comissom Linguística da AGAL
* *Galego, português, galego-português?*, de Arturo de Nieves e Carlos Taibo
* *Quem fala a minha língua?*
* *Falar a Ganhar, o valor do galego*, coord. Manuel César Vila
* *Quês e porquês do reintegracionismo*
* *Breve história do reintegracionismo*, de Tiago Peres Gonçalves

Notas
-----

1. ↑  AGAL. "Séchu Sende e o primeiro poemário de Ugia Pedreira inaugurarám o catálogo da ATRAVÉS EDITORA". Consultado o 30/12/2014.
2. ↑  AGAL. "Editora Associaçom Galega da Língua integra-se no 'Consorcio Editorial Galego'". Consultado o 30/12/2014.
3. ↑  Através Editora. "Quem somos?". Consultado o 30/12/2014.
4. ↑  Através Editora. "As nossas colecções". Arquivado dende o orixinal o 29/12/2014. Consultado o 30/12/2014.

Véxase tamén
------------

### Ligazóns externas

* Páxina web da editora